《容膝轩》
宋代·洪刍

乌隼经行处，蜗牛窈窕深。会稽虽奉计，彭泽自无心。

禅寄跏趺坐，风披徙倚襟。莫言容膝地，不废掉头吟。

作者简介：宋洪州南昌人，字驹父。洪朋弟。哲宗绍圣元年进士。放意江湖，不求闻达。徽宗崇宁中坐元符上书邪等，降官监汀州酒税，入党籍。钦宗靖康中为谏议大夫。汴京失守，坐为金人括财，流沙门岛卒。有《老圃集》、《香谱》。